b'\n_START_ARTICLE_\nMariborski otok\n_START_PARAGRAPH_\nMariborski otok je naravni otok na reki Dravi pred Mariborom. Leta 1951 je bil zavarovan kot naravna znamenitost in danes ima status povr\xc5\xa1insko geomorfolo\xc5\xa1kega in botani\xc4\x8dnega naravnega spomenika. Hkrati je pomemben habitat \xc5\xbeivalskih vrst, predvsem pti\xc4\x8dev. Prav zaradi tega je razgla\xc5\xa1en za naravni spomenik, saj je vpliv \xc4\x8dloveka \xc5\xbee dobro spremenil podobo otoka.\n_START_SECTION_\nIme\n_START_PARAGRAPH_\nIme Mariborski otok se je za\xc4\x8delo uporabljati \xc5\xa1ele ob dograditvi letnega kopali\xc5\xa1\xc4\x8da (1930). Do takrat je bil otok znan pod imenom Felberjev otok, in sicer po Andreju Felberju in njegovi \xc5\xbeeni Ani Mariji, ki sta ga leta 1748 odkupila od Henrika Adama grofa Brandisa.\n_START_SECTION_\nDostop\n_START_PARAGRAPH_\nDostop do otoka je mo\xc5\xbeen po slikoviti pe\xc5\xa1poti, ki vodi po levem bregu Drave mimo Koblarjevega zaliva do mostu na otok, ali pa po cesti, ki se pri Kamnici odcepi od ceste Maribor \xe2\x80\x93 Dravograd. Zanimivo je, da je bila nekdanja povr\xc5\xa1ina otoka ve\xc4\x8dja pribli\xc5\xbeno za \xc4\x8detrtino. Visoka voda je leta 1946 ob gradnji bli\xc5\xbenje hidroelektrarne Mariborski otok odnesla del otoka, zato so kasneje na zahodni strani - v smeri elektrarne naredili betonski pomol, ki se na koncu zaklju\xc4\x8di z vodobranom. Ta prepre\xc4\x8duje nadaljnjo erozijo v primeru visokih voda.\n_START_SECTION_\nNastanek otoka\n_START_PARAGRAPH_\nNaravne okoli\xc5\xa1\xc4\x8dine, ki so omogo\xc4\x8dile nastanek otoka, so bile brzice na Dravi, kjer je danes jez Hidroelektrarne Mariborski otok. Povzro\xc4\x8dale so jih pre\xc4\x8dno polo\xc5\xbeene plasti iz trdega staromiocenskega marinskega laporja, ki so zgradile podvodne \xc4\x8deri. Na tem mestu se drava zadnji\xc4\x8d zo\xc5\xbei, preden se dolina odpre v Dravsko polje in Drava postane iz alpske reke umirjena ravninska voda. Omenjeni prag iz trdih kamnin je Dravi naglo jemal mo\xc4\x8d, tako da je reka tu odlo\xc5\xbeila ve\xc4\x8dino plavnega materiala. Nastal je Mariborski otok.Otok je aluvialna tvorba, kar pomeni, da je nastal z naplavino re\xc4\x8dnih otokov. Nastal naj bi ob koncu najmlaj\xc5\xa1e ledene dobe.\n_START_SECTION_\nKopali\xc5\xa1\xc4\x8de\n_START_PARAGRAPH_\nPoleti na otoku svoja vrata odpre najstarej\xc5\xa1e, a \xc5\xa1e vedno privla\xc4\x8dno odprto kopali\xc5\xa1\xc4\x8de._NEWLINE_Kopali\xc5\xa1\xc4\x8de Mariborski otok je gradilo gradbeno podjetje Jo\xc5\xbeeta Jelenca in Vladimirja \xc5\xa0lajmerja. Najprej so morali zgraditi pontonski most \xc4\x8dez Dravo. Nekega dne je most zaradi narasle Drave odneslo. Med gradnjo so naleteli na gnezdo, v katerem je prebivalo 230 gadov._NEWLINE_Nekaj \xc4\x8dasa niso na\xc5\xa1li delavcev, ker so se ti bali ka\xc4\x8d. Legenda pravi, da so v Dravo vrgli tri zlatnike, da bi potola\xc5\xbeili ka\xc4\x8djo kraljico. Druga legenda pa pravi, da preden so zgradili most, je limbu\xc5\xa1ka gra\xc5\xa1\xc4\x8dakinja na vsak na\xc4\x8din hotela ka\xc4\x8djo kronico in je obljubila tistemu, ki ji jo prinese, roko. Mnogi mladi fantje so umrli zaradi vodnih vrtincev.'